Help:Notifications/fi

Tervetuloa Ilmoitukset-työkalun (aiemmalta koodinimeltään Echo eli Kaiku) usein kysytyt kysymykset (UKK/FAQ) -sivulle!

Tämä uusi ilmoitusjärjestelmä on otettu käyttöön englanninkielisessä Wikipediassa, Meta-Wikissä sekä MediaWiki.orgissa, jossa kannustamme sinua kokeilemaan sitä.

Räätälöidäksesi vastaanottamiasi ilmoituksia mene tällä sivustolla asetustesi välilehdelle Ilmoitukset. Tämän työkalun testaamista koskevia vinkkejä löydät testaussivulta. Osallistuthan ilmoitusten koekäytön jälkeen nopeaan mielipidekyselyyn ja liitythän sitten tällä keskustelusivulla käytävään keskusteluun.

Mikä Ilmoitukset-työkalu on?
Ilmoitukset (aiemmalta koodinimeltään Echo) on työkalu, joka tarjoaa MediaWikin ja Wikipedian käyttäjille nopeita tiedotuksia heihin vaikuttavista toiminnoista. Näiden ilmoitusten avulla käyttäjät voivat tulla tietoisemmiksi itseensä liittyvistä tapahtumista ja toimia halutessaan nopeasti.

Tämän ohjelmiston kehitti Wikimedia Foundationin muokkaajien sitouttamisryhmä rohkaistakseen ihmisiä osallistumaan aktiivisemmin MediaWiki- ja Wikipedia-sivustojen toimintaan. Ilmoitukset suunniteltiin korvaamaan tai täydentämään näillä sivuilla jo olemassa olevia ilmoitusjärjestelmiä sekä tarjoamaan käyttäjille merkittävästi suurempaa mahdollisuutta asioiden hallintaan.

Saadaksesi lisätietoa Ilmoituksista vieraile hanketta koskevalla MediaWiki.org-sivulla tai englanninkielisen Wikipedian portaalissa.

Miten ilmoitukset toimivat?
Kun joku suorittaa sinuun vaikuttavan toiminnon MediaWiki- tai Wikipedia-sivustolla, minkä tahansa sivun yläoikeassa osassa näkyvän käyttäjänimesi viereen ilmestyy punainen merkki. Kyseinen merkki näyttää saamiesi uusien ilmoitusten lukumäärän. Merkin napsauttaminen tuo esille alasvetoikkunan, joka sisältää luettelon viimeisimmistä ilmoituksista (ks. kuvakaappaus). Voit tämän jälkeen klikata valitsemaasi ilmoitusta saadaksesi siitä  lisätietoja. Vielä enemmän pystyt näkemään napsauttamalla linkkiä ’Kaikki ilmoitukset’, jonka kautta pääset ilmoitusarkistoon.

Millaisia ilmoituksia voin saada?
Työkalun ensimmäiset ilmoitusluokat ovat seuraavat:


 * Keskustelusivuviestit: ilmoitus siitä, että keskustelusivullesi on jätetty viesti (tämä korvaa oranssin palkin, jollainen aiemmin ilmestyi).
 * Maininnat: käyttäjänimesi on mainittu keskustelusivulla.
 * Sivulinkit: on luotu uusi linkki, joka osoittaa aloittamaasi sivuun.
 * Kumoamiset: muokkauksiasi on kumottu.


 * Kiitos: joku kiittää sinua muokkauksestasi.
 * Käyttöoikeudet: käyttöoikeuksiisi on tullut muutoksia.
 * Tervetuloa: ilmoitus, jonka saat luodessasi uuden käyttäjätunnuksen.

Tämän tuotteen ensimmäisessä julkaisussa osa ilmoituksista on oletuksena kytketty pois käytöstä sekä nykyisten että uusien käyttäjien osalta. Jos haluat ottaa käyttöön minkä tahansa näistä ilmoituksista (tai poistaa niitä käytöstä), voit tehdä niin säätämällä asetuksiasi alla esitetyllä tavalla.

Kuinka voin muuttaa omia ilmoituksiani?
Voit hallita sitä, millaisia viestejä saat ja kuinka usein niitä saat, päivittämällä ilmoituksia koskevat asetuksesi. Asetusten tarkistamiseksi napsauta tekstiä ’Asetukset’ alasvetoikkunassa (näkyvissä yläpuolella olevassa kuvassa) tai arkistosivulla ’Kaikki ilmoitukset’. (Voit myös napsauttaa linkkiä ’Asetukset’, joka löytyy yläoikealta miltä tahansa sivulta, ja valita sitten Ilmoitukset-välilehden.)

Mihin tahansa luokkaan kuuluvat ilmoitukset voi ottaa käyttöön tai pois käytöstä yksinkertaisesti ruksaamalla luokan vieressä olevan laatikon (tai ottamalla laatikosta ruksin pois). Useimpien luokkien kohdalla voit joko sallia tai kieltää verkko- tai sähköposti-ilmoitukset. (Joitakin, kuten käyttöoikeuksia tai uusia keskustelusivuviestejä koskevia ilmoituksia ei ole mahdollista ottaa pois käytöstä: nämä ilmoitukset ovat liian tärkeitä kokonaan huomiotta jätettäviksi.) Voit hallita myös sitä, kuinka usein saat sähköposti-ilmoituksia. Valikoima alkaa jokaista tapahtumaa koskevista yksittäisistä sähköpostiviesteistä ja päättyy päivittäisiin tai viikottaisiin yhteenvetoihin. Saatuasi kaiken valmiiksi napsauta sivun alaosan ’Tallenna’-painiketta, ja asetuksesi päivittyvät.

Kuinka pystyn katselemaan aiempia ilmoituksia?
Löydät kaikki viimeisimmät ilmoituksesi napsauttamalla alasvetoikkunassa linkkiä ’Kaikki ilmoitukset’, jolloin pääset ilmoitusten arkistosivulle. Siellä tuoreimmat ilmoituksesi ovat ensimmäisinä luettelossa. Vanhempien ilmoitusten katselemiseksi napsauta kyseisen sivun alaosassa olevaa painiketta ’Lisää’.

Keitä varten tämä on?
Ilmoitukset on tarkoitettu Wikipedian ja muiden MediaWiki-sivustojen kaikille rekisteröityneille käyttäjille. Erityisilmoituksia lähetetään uusille käyttäjille heti heidän liittymisensä jälkeen ja kaikille rekisteröityneille käyttäjille, kun heidän käyttöoikeuksiinsa tulee muutoksia. Rekisteröitymättömät käyttäjät eivät saa ilmoituksia (lukuun ottamatta keskustelusivuilmoituksia, jotka edelleenkin näytetään anonyymeille käyttäjille oranssin palkin sisällä).

Milloin tämä otetaan käyttöön minun sivustollani?
Ilmoitukset on jo otettu käyttöön englanninkielisessä Wikipediassa, Meta-Wikissä sekä MediaWiki.orgissa. Kun tätä ensimmäistä julkaisua on ensin testattu näillä sivustoilla, järjestämme työkalun myös muiden hankkeiden saataville aloittaen ranskan- ja puolankielisistä Wikipedioista sekä joistakin muista wikeistä lisäkokeiden mahdollistamiseksi. Odotamme pystyvämme tarjoamaan Ilmoitukset kaikille MediaWiki-hankkeille syksyllä 2013. Jos olet kiinnostunut saamaan työkalun hankkeeseesi nopeammin, otathan yhteyttä tuotejohtajaamme, jotta asiasta voidaan keskustella. Jos haluaisit auttaa ohjelmiston koekäytössä, vierailethan tällä testaussivulla ohjeita varten.

Miksi teette tämän?
Tällä hetkellä ainoat MediaWikin tarjoamat ilmoitukset annetaan tarkkailulistan välityksellä. Vaikka tarkkailulistasta on aika paljon apua, sen muoto on rajoittunut. Se toimii hyvin muutosten koskiessa sivuja, mutta ei niinkään hyvin muutosten koskiessa käyttäjiä. Samalla rakeisuus puuttuu: jos sivu on tarkkailulistallasi, saat tiedon jokaisesta sille tehtävästä muutoksesta. Toisaalta jos muutos ei ole tarkkailulistallasi, et saa siitä minkäänlaista ilmoitusta. Tarkkailulistat ovat hyödyllisiä ja sopivat hyvin siihen tehtävään, johon ne on suunniteltu, mutta ne eivät kata wikeissä tapahtuvan toiminnan täyttä laajuutta. Toiveemme mukaan tämä uusi ilmoitusjärjestelmä tarkkailulistan ohella tarjoaa paremman käyttäjäkokemuksen. Käyttäjät pystyvät saamaan tietoa useammista tapahtumista selvästi aiempaa helpommin ja hallitsemaan paremmin sitä, millaista tietoa he vastaanottavat.

Miten voin antaa palautetta?
Kuulisimme mielellämme, mitä ajattelet ilmoituksista. Kutsumme sinut osallistumaan nopeaan mielipidekyselyyn, joka auttaa meitä parantamaan tätä tuotetta palautteesi perusteella. Voit keskustella ehdotuksistasi muiden käyttäjien kanssa vierailemalla tällä hanketta koskevalla keskustelusivulla: se sijaitsee tällä hetkellä englanninkielisessä Wikipediassa, sillä näin voimme keskittää kaikki keskustelut yhteen paikkaan. Ryhmämme valvoo kyseistä sivua säännöllisesti.

Mikäli löydät virhetoiminnon, olet tervetullut raportoimaan siitä Bugzillassa. Ymmärrämme kuitenkin, ettei Bugzilla ole käytettävyyden kannalta mikään helpoin mahdollinen järjestelmä; voit siksi jättää ilmoituksen myös hankkeen keskustelusivulle. Mukaan olisi hyvä sisällyttää kuvakaappaus sekä tieto selaimestasi ja käyttöjärjestelmästäsi.

Mitä muita ominaisuuksia suunnitellaan?
Tämän vuoden ensimmäistä julkaisua koskeva ominaisuuksien kehitystyö on nyt ohi. Harkitsemme uusien ominaisuuksien lisäämistä tuleviin julkaisuihin yhteisön antaman palautteen perusteella. Jos sinulla on ehdotuksia tämän työkalun parantamiseksi, kerrothan siitä meille.

Nautiskele!